Author: kkrkanova
Last saved by: smezeiova
Company: MFSR

Predkladacia správa

	Návrh novely zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov  (ďalej len „zákon o miestnych daniach“) sa predkladá na základe Plánu legislatívnych úloh vlády SR na rok 2007. 
	Účelom vypracovania novely zákona o miestnych daniach bolo predovšetkým upresnenie a zjednodušenie vyberania miestnych daní, posilnenie právnej istoty daňovníkov pri vyberaní miestnych daní  a tiež v súvislosti s následným vymáhaní  miestnych daní.  Navrhovanou novelou zákona sa tiež sleduje zosúladenie ustanovení tohto zákona so všeobecnými zásadami procesných postupov upravených zákonom SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. Prehodnotilo sa uplatňovanie niektorých miestnych daní v praxi a navrhuje sa vypustiť zo zdaňovania dočasné parkovanie vozidiel na verejných priestranstvách, keďže túto daň nemožno účinne a na základe právnych podkladov vyberať ako daň v rámci daňovej sústavy. Analyzovali sa aj zákonné oslobodenia od dane z nehnuteľností a z dôvodu ich nejednoznačného vecného obsahu sa niektoré z nich navrhuje vypustiť a ponechať aj v tejto oblasti rozhodovaciu  právomoc správcom dane z nehnuteľností. Pri dani z motorových vozidiel sa navrhuje prejsť na preddavkový systém platenia tejto miestnej dane, ktorý má odstrániť náročnú administráciu nielen u daňovníkov, ale aj samotných správcov tejto dane, čím sa sleduje  zjednodušenie správy dane z motorových vozidiel. 
V návrhu sa tiež realizujú  úpravy a upresnenia niektorých ustanovení zákona o miestnych daniach, ktoré mohli pri uplatňovaní v praxi pripustiť rozdielny výklad. S cieľom posilnenia právomoci orgánov samosprávy sa navrhuje opäť rozšíriť splnomocnenie pre obce pri určovaní základu dane z pozemkov  priamo vo všeobecne záväzných nariadeniach, čím sa  sleduje zníženie nákladov daňového konania, avšak bude to len jedna možnosť v tom prípade, ak daňovník sám neuvedie hodnotu zistenú podľa znaleckého ocenenia. 
Návrh novely zákona o miestnych daniach bol zaslaný v rámci medzirezortného pripomienkového konania 53 subjektom, ktorý spolu vzniesli 40 pripomienok. Z celkového počtu pripomienok bolo 28 zásadných, z ktorých sa 5 pripomienok neakceptovalo. V rámci rozporového konania  sa jedna pripomienka odstránila a predkladateľ netrval na jej zapracovaní. Ďalšie štyri zásadné pripomienky sa neodstránili v rámci rozporového konania a ich predkladateľ, Ministerstvo dopravy, pôšt a telekomunikácií SR trval na ich zapracovaní. 
Ostatné pripomienky boli  odporúčacie, z ktorých sa po uvážení viaceré zapracovali a prijali sa všetky legislatívnotechnické pripomienky. Hromadná pripomienka verejnosti nebola uplatnená.
	Predmetný návrh sa súčasne predložil na rokovanie Rady vlády SR pre verejnú správu. 
Navrhovanou novelou zákona o miestnych daniach sa neočakáva výraznejšie ovplyvnenie výnosov obcí a vyšších územných celkov z týchto daní, iba zmena zákonného, obligatórneho  oslobodenia  od dane z nehnuteľností  na fakultatívne oslobodenie od dane  v právomoci obcí by mohla znamenať mierne zvýšenie výnosov z dane z nehnuteľností v porovnaní s týmto rokom. Vo vzťahu k príjmom vyšších územných celkov z výnosov dane z motorových vozidiel  zmenou na preddavkový systém sa neočakáva zmena, pretože správcami dane naďalej budú daňové úrady príslušné podľa miesta evidencie vozidiel a vybranú sumu dane budú odvádzať v určených termínoch príslušným vyšším územných celkom.